Еню Кювлиев
Петел и лисица

chitanka.info

Издебнала лисицата петела. Сграбила го за врата и хукнала да бяга. Разкрякали се кокошките, разлаяли се псетата. Спуснали се селяни след нея и завикали:

— Дръжте крадлата, дръжте крадлата!

Чул ги петелът и казал на лисицата:

— Я им кажи, че ти не си крадла. Петелът си е твой, защото е в устата ти.

Зачудена от тая петльова мъдрост, лисицата зинала да каже на селяните каквото я научил петелът.

А петелът това и чакал. Плеснал криле и кацнал на едно дърво. После се обърнал към измамената лисица и рекъл:

— И крадла си, Лисо, и глупава!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.